
PATVIRTINTA

Lietuvos Respublikos 

Seimo Kriminalinės žvalgybos parlamentinės komisijos ir 

Nacionalinio saugumo ir gynybos komiteto 

2013 m. gruodžio 11 d. sprendimu 

LIETUVOS RESPUBLIKOS SEIMO 2013 M. spalio 8 D. protokoliniu NUTARIMU  SEIMO Kriminalinės žvalgybos parlamentinės kontrolės komisijai ir NACIONALINIO SAUGUMO IR GYNYBOS KOMITETui PAVESTO ATLIkti

PARLAMENTINIO TYRIMO REGLAMENTAS

I. BENDROSIOS NUOSTATOS
1. Šis Reglamentas nustato Seimo Kriminalinės žvalgybos parlamentinės komisijos ir Nacionalinio saugumo ir gynybos komiteto (toliau – Komisija/Komitetas) Seimo 2013 m. spalio 8 d. pavedimu atliekamo parlamentinio tyrimo dėl klausimų, nurodytų Seimo nutarimo projekte Nr. XIIP-1065 ,,Dėl Seimo laikinosios tyrimo komisijos sudarymo dėl galimai neteisėto poveikio valstybės institucijoms faktinių aplinkybių nustatymo bei organizuotos asmenų grupės galimų sąsajų su Valstybės saugumo departamentu ištyrimo“ (toliau – Tyrimas) darbo tvarką.
2. Komisija/Komitetas savo veikloje vadovaujasi Lietuvos Respublikos Konstitucija, Seimo statutu, Seimo laikinųjų tyrimo komisijų įstatymu, kitais teisės aktais bei šiuo Reglamentu. 
II. Komisijos/Komiteto NARIAI IR APTARNAUJANTIS PERSONALAS
3. Komisijos/Komiteto pirmininkas:

3.1. organizuoja darbą, sudaro Tyrimo posėdžių darbotvarkių projektus;

3.2. šaukia posėdžius ir jiems pirmininkauja;

3.3. vykdo kitus teisės aktų suteiktus įgaliojimus.

2. Kai Komisijos/Komiteto pirmininko nėra ar jis negali eiti savo pareigų, Komisijos/Komiteto pirmininko pavedimu jo pareigas laikinai eina Komisijos/Komiteto pirmininko pavaduotojas.
3. Komisijos/Komiteto nariai privalo:
5.1. vadovautis Lietuvos Respublikos Konstitucija, Seimo statutu, įstatymais, kitais teisės aktais;

5.2.
laikyti paslaptyje duomenis ar žinias, kuriuos jie sužinojo vykdydami Tyrimą, jeigu tokie duomenys ar žinios sudaro valstybės, tarnybinę arba kitą įstatymų saugomą paslaptį;
5.3.
iki Komisija/Komitetas nebaigs Tyrimo, niekam neteikti jokios informacijos apie vykdomo Tyrimo aplinkybes, su Tyrimu susijusius asmenis, turimą medžiagą, duomenis.
4. Komisija/Komitetas gali pavesti Komisijos/Komiteto nariui ar narių grupei atlikti atskiras su Tyrimu susijusias funkcijas.

5. Komisiją/Komitetą aptarnauja Seimo kanceliarijos Nacionalinio saugumo ir gynybos komiteto biuras ir Seimo komisijų biuro paskirti patarėjai (toliau – Biuras). Prireikus Komisijai/Komitetui teikia pagalbą kitos valstybės institucijos.

6. 5 punkto nuostatos taikomos ir Seimo kanceliarijos darbuotojams, kitiems pasitelktiems asmenims.

III. Komisijos/Komiteto VEIKLOS FORMA
7. Komisija/Komitetas savo kompetencijai priklausančius klausimus svarsto ir sprendimus priima posėdžiuose. 

8. Komisijos/Komiteto posėdžiai paprastai rengiami Seimo II rūmų 006 salėje Komisijos/Komiteto pirmininko nustatytu laiku, paprastai trečiadieniais (nuo 12.00 val. iki 15.00 val.), esant reikalui penktadieniais (nuo 10.00 val. iki 12.00 val.). Esant reikalui, posėdžiai gali būti rengiami ir kitose patalpose. Komisija/Komitetas gali rengti išvažiuojamuosius posėdžius. 

9. Komisijos/Komiteto posėdis yra teisėtas, kai jame dalyvauja daugiau kaip pusė Komisijos/Komiteto narių.

10. Jei Komisijos/Komiteto narys posėdyje dalyvauti negali, jis privalo apie tai pranešti Komisijos/Komiteto pirmininkui. Komisijos/Komiteto nariui negalint dalyvauti posėdyje Komisijos/Komiteto nario pavaduotojai į posėdžius nekviečiami.

11. Negalintys dalyvauti posėdyje Komisijos/Komiteto nariai savo nuomonę svarstomais klausimais gali pateikti raštu. Raštu pateikta nuomonė turi būti paskelbta artimiausiame Komisijos/Komiteto posėdyje.

12. Komisijos/Komiteto posėdžiai gali būti atviri arba uždari. Kiekvieno posėdžio pradžioje nusprendžiama ar posėdis atviras, ar uždaras. Jeigu nagrinėjamas klausimas yra susijęs su valstybės ar tarnybos paslaptimi, Komisijos/Komiteto posėdžiai uždari visiems asmenims, išskyrus kviestuosius. Uždaro posėdžio pabaigoje Komisija/Komitetas nustatyta tvarka sprendžia dėl posėdžio metu gautos ir/ar fiksuotos informacijos įslaptinimo žymos.

IV. PASIRENGIMAS Komisijos/Komiteto POSĖDŽIUI
13. Komisijos/Komiteto posėdžio darbotvarkės (toliau – darbotvarkė) projektą parengia Komisijos/Komiteto pirmininkas arba jo įgaliotas pirmininko pavaduotojas, atsižvelgdamas į Komisijos/Komiteto narių pasiūlymus. Kartu su pasiūlymu turi būti pateikiama klausimui svarstyti reikalinga medžiaga. Jei Komisijos/Komiteto nario pasiūlytas klausimas į darbotvarkės projektą neįtrauktas, jį pateikusiam nariui posėdžio pradžioje pasiūloma kalbėti dėl darbotvarkės. Darbotvarkę tvirtina Komisija/Komitetas savo sprendimu.

14. Komisijos/Komiteto posėdžio metu Komisijos/Komiteto pirmininkas, jo pavaduotojas, kiti nariai turi teisę pasiūlyti įtraukti į darbotvarkę ir naujų klausimų.

15. Parengtas darbotvarkės projektas ne vėliau kaip prieš 12 valandų iki Komisijos/Komiteto posėdžio pradžios turi būti pateiktas Komisijos/Komiteto nariams susipažinti. Ši taisyklė netaikoma, jeigu klausimo, dėl kurio turi būti priimtas sprendimas, svarstymo būtinybė atsirado vėliau, nei likus 12 valandų iki posėdžio. Komisijos/Komiteto nariai savo pastabas dėl darbotvarkės projekto gali pateikti raštu.

16. Su Komisijos/Komiteto posėdžiui gauta medžiaga kiti asmenys gali susipažinti Komisijos/Komiteto sprendimu. 

V. Komisijos/Komiteto POSĖDŽIO DALYVIAI

17. Komisijos/Komiteto posėdžiuose dalyvauja Komisijos/Komiteto nariai, padedantys biurų darbuotojai ir, Komisijos/Komiteto kvietimu, kiti asmenys.

18. Komisijos/Komiteto posėdžiuose, kuriuose teikiama įslaptinta informacija gali dalyvauti tik leidimus dirbti ar susipažinti su įslaptinta informacija turintys asmenys.  
19. Komisijos/Komiteto sprendimu, visuomenei apie posėdžius paskelbiama per Seimo kanceliarijos Komunikacijos departamento Ryšių su visuomene skyrių. Komisijos/Komiteto nariams ir kitiems asmenims, turintiems teisę ar privalantiems dalyvauti Komisijos/Komiteto posėdyje, apie rengiamą posėdį, jo vietą ir laiką pranešama asmeniškai.

VI. Komisijos/Komiteto POSĖDŽIO TVARKA
20. Darbotvarkės klausimui pristatyti paprastai skiriama iki 5 minučių, Komisijos/Komiteto nario, kitų posėdžio dalyvių nuomonei pareikšti – 2–3 minutės. Prireikus Komisijos/Komiteto posėdžio pirmininkas gali nustatyti kitokią pristatymo ar nuomonės pareiškimo trukmę.

21. Kiekvienu darbotvarkės klausimu Komisijos/Komiteto nariai gali pateikti klausimus, kurie neturi trukti ilgiau kaip 1 minutė ir turi būti nurodoma, kam jie adresuojami. Išklausęs atsakymą, klausiantysis turi teisę užduoti papildomus (patikslinančius) klausimus, tačiau jie turi būti susiję su pirmuoju klausimu.

22. Replikos sakomos reaguojant į kieno nors kalbą arba prašant ką nors paaiškinti. Ar suteikti žodį replikai, sprendžia posėdžio pirmininkas. Replika negali trukti ilgiau kaip 1 minutė.

23. Žodį pasisakyti Komisijos/Komiteto nariams ar kitiems asmenims suteikia Komisijos/Komiteto posėdžio pirmininkas. Klausimus posėdyje dalyvaujantiems kviestiniams asmenims pirmas užduoda Komisijos/Komiteto posėdžio pirmininkas, po to – kiti nariai.

24. Kviestinių asmenų pasisakymams skiriama ne daugiau kaip 10 minučių. Prireikus Komisijos/Komiteto posėdžio pirmininkas gali nustatyti kitokią pasisakymo trukmę.

25. Komisijos/Komiteto posėdžio pirmininkas klausti ir pasisakyti gali be eilės.

VII. Komisijos/Komiteto POSĖDŽIO PROTOKOLAS
26. Komisijos/Komiteto posėdžiai protokoluojami. Juos rašo Biuro darbuotojas. 

27. Komisijos/Komiteto posėdžio protokole turi būti nurodoma: protokolo eilės numeris, posėdžio vieta ir laikas (kada jis buvo pradėtas ir baigtas); jame dalyvavę Komisijos/Komiteto nariai, Biuro darbuotojai, kiti asmenys; Komisijos/Komiteto veiksmai iš eilės, kaip jie buvo atliekami; Komisijos/Komiteto posėdyje kalbėję asmenys; Komisijos/Komiteto protokoliniai sprendimai; atskiri Komisijos/Komiteto sprendimai. 

28. Posėdžio protokolą pasirašo Komisijos/Komiteto posėdžio pirmininkas ir biuro darbuotojas.

29. Posėdžio dalyviai gali su posėdžio protokolu susipažinti ir pateikti savo pastabas, taip pat nurodyti jo neteisingumą ar neišsamumą. Pateiktas pastabas išnagrinėja Komisijos/Komiteto posėdžio pirmininkas ir, jeigu su jomis sutinka, patvirtina jų teisingumą bei prideda prie posėdžio protokolo.

30. Jeigu Komisijos/Komiteto posėdžio pirmininkas nesutinka su pastabomis, jos pateikiamos nagrinėti Komisijos/Komiteto posėdyje.

31. Išnagrinėję pastabas Komisija/Komitetas priima motyvuotą sprendimą patvirtinti jų teisingumą arba jas atmesti. Pastabos dėl Komisijos/Komiteto posėdžio protokolo ir Komisijos/Komiteto priimtas sprendimas pridedami prie posėdžio protokolo.

32. Komisijos/Komiteto posėdžiai įrašomi. Įrašai arba jų dalis gali būti iššifruojami Komisijos/Komiteto pirmininko ar jo pavaduotojo nurodymu. Šiuo atveju iššifruoti įrašai prilyginami Komisijos/Komiteto posėdžio protokolui. Posėdžio dalyviai turi teisę susipažinti su posėdžio garso įrašu. 
VIII. Komisijos/Komiteto SPRENDIMAI
33. Įgyvendindami savo įgaliojimus Komisija/Komitetas priima sprendimus, kurie įforminami atskiru dokumentu arba įrašomi į Komisijos/Komiteto posėdžio protokolą.

34. Komisijos/Komiteto sprendimai priimami posėdžiuose atviru balsavimu posėdyje dalyvaujančių Komisijos/Komiteto narių balsų dauguma. 

35. Galutinei išvadai patvirtinti reikia daugiau kaip pusės visų Komisijos/Komiteto narių balsų daugumos.

36. Komisijos/Komiteto narys posėdžiuose turi tik vieną balsą. Jei balsai pasidalija po lygiai, lemia Komisijos/Komiteto posėdžio pirmininko balsas. 
37. Bendruose Komisijos ir Komiteto posėdžiuose sprendimai priimami, jeigu jiems pritaria Komisija ir Komitetas atskirai.
38. Atskiru dokumentu įformintus Komisijos/Komiteto sprendimus pasirašo Komisijos/Komiteto posėdžio pirmininkas.

39. Komisijos/Komiteto sprendimai įforminami jų priėmimo data.

40. Komisijos/Komiteto sprendimai, jei juose pačiuose nenumatyta kita įsigaliojimo data, įsigalioja nuo jų priėmimo dienos.

41. Komisijos/Komiteto posėdyje pritarus projektui, jį rengęs Komisijos/Komiteto narys ar Biuro darbuotojas turi jį suredaguoti, atsižvelgdamas į posėdyje priimtas pataisas, ir, prireikus, galutinę sprendimo redakciją suderinti su Komisijos/Komiteto posėdžio pirmininku. Posėdyje priėmus projekto pataisas, Komisija/Komitetas gali galutinį sprendimo redagavimą pavesti Komisijos/Komiteto narių grupei. Grupės darbą koordinuoja Komisijos/Komiteto paskirtas narys. Jis yra atsakingas, kad sprendimo galutinė redakcija būtų įforminta laiku.

42. Komisijos/Komiteto sprendimai prireikus siunčiami atitinkamiems adresatams. Posėdžio protokoluose įrašyti sprendimai, jeigu reikia, siunčiami atitinkamiems adresatams kaip posėdžio protokolo išrašai.

43. Paaiškėjus naujoms reikšmingoms aplinkybėms, Komisijos/Komiteto jos narių ar kitų posėdžio dalyvių iniciatyva gali peržiūrėti priimtus sprendimus. Ši nuostata netaikoma galutinei Komisijos/Komiteto išvadai.

44. Galutinę išvadą Komisija/Komitetas priima uždarame posėdyje, dalyvaujant tik Komisijos/Komiteto nariams ir Komisijai/Komitetui padedantiems Biuro darbuotojams.

45. Nesutinkantys su Komisijos/Komiteto galutine išvada Komisijos/Komiteto nariai turi teisę pareikšti atskirąją nuomonę, kuri pridedama prie Komisijos/Komiteto galutinės išvados.

IX. VISUOMENĖS INFORMAVIMAS

46. Po kiekvieno Komisijos/Komiteto posėdžio gali būti parengiamas pranešimas visuomenės informavimo priemonėms. Pranešimą raštu arba žodžiu gali pateikti tik Komisijos/Komiteto primininkas ar jo įgaliotas Komisijos/Komiteto narys.

47. Oficiali Komisijos/Komiteto nuomonė išsakoma tik po galutinio Komisijos/Komiteto sprendimo priėmimo.

X. BAIGIAMOSIOS NUOSTATOS
48. Šiame Reglamente ir kituose teisės aktuose nenumatyti Komisijos/Komiteto darbo tvarkos klausimai sprendžiami priimant sprendimą šio Reglamento VIII skirsnyje nustatyta tvarka.

49. Šis Reglamentas gali būti keičiamas kiekvieno Komisijos/Komiteto nario pasiūlymu. Pasiūlymai pakeisti šį Reglamentą pateikiami Komisijos/Komiteto pirmininkui. Jis pasirūpina, kad pasiūlymai būtų perduoti svarstyti visiems Komisijos/Komiteto nariams.

PRIEDAI

1 priedas. Dėl įspėjimo dėl baudžiamosios atsakomybės už melagingų pranešimų, paaiškinimų, informacijos ar duomenų teikimą Lietuvos Respublikos Seimo laikinajai tyrimo komisijai, taip pat dėl administracinės atsakomybės už Lietuvos Respublikos Seimo laikinosios tyrimo komisijos reikalavimų nevykdymą.
Komisijos pirmininkas 






Darius Petrošius 

Komiteto pirmininkas






Artūras Paulauskas

Parlamentinio tyrimo reglamento 

1 priedas
Aš, _______________________________________________________________________________

(vardas ir pavardė)

p a t v i r t i n u,

kad esu įspėtas dėl baudžiamosios atsakomybės už melagingų pranešimų, paaiškinimų, informacijos ar duomenų teikimą Lietuvos Respublikos Seimo laikinajai tyrimo komisijai (pagal Lietuvos Respublikos baudžiamojo kodekso 235 straipsnio 2 dalį), taip pat dėl administracinės atsakomybės už Lietuvos Respublikos Seimo laikinosios tyrimo komisijos reikalavimų nevykdymą (pagal Lietuvos Respublikos administracinių teisės pažeidimų kodekso 1877 straipsnį).

____________________


_______________

(parašas)




(data)

